(ສພຊ) ວັນທີ 14 ກັນຍາ 2021 ທີ່ສະພາແຫ່ງຊາດ, ກອງປະຊຸມໃຫຍ່ ຄັ້ງທີ II ຂອງໜ່ວຍພັກຮາກຖານກຳມາທິການວຽກງານສະມາຊິກສະພາແຫ່ງຊາດ (ກວສຊ) ໄດ້ໄຂຂຶ້ນ ແລະ ອັດລົງດ້ວຍຜົນສຳເລັດອັນຈົບງາມ; ພາຍໃຕ້ການເຂົ້າຮ່ວມຂອງສະຫາຍ ປອ. ໄຊສົມພອນ ພົມວິຫານ ກຳມະການກົມການເມືອງສູນກາງພັກ, ເລຂາຄະນະບໍລິຫານງານພັກສະພາແຫ່ງຊາດ, ປະທານສະພາແຫ່ງຊາດ ໂດຍການເປັນປະທານກອງປະຊຸມຂອງສະຫາຍ ສຸບັນ ສະວະບຸດ ກຳມະການຄະນະພັກສະພາແຫ່ງຊາດ, ຮັກສາການເລຂາໜ່ວຍພັກຮາກຖານ ກວສຊ; ເຂົ້າຮ່ວມມີສະຫາຍຮັກສາການຮອງເລຂາໜ່ວຍພັກ, ຮັກສາການກຳມະການໜ່ວຍພັກ, ຜູ້ຕາງໜ້າຈາກຫ້ອງການຊ່ວຍວຽກງານບໍລິຫານພັກສະພາແຫ່ງຊາດ, ຜູ້ຕາງໜ້າຈາກອົງການຈັດຕັ້ງມະຫາຊົນ, ສະມາຊິກພັກສົມບູນ-ສຳຮອງ, ສະມາຊິກພັກອະວຸໂສບຳນານພາຍໃນໜ່ວຍພັກ ແລະ ແຂກຖືກເຊີນ.
ໃນວາລະກອງປະຊຸມ, ໄດ້ຮັບຟັງ ແລະ ຮັບຮອງເອົາບົດລາຍງານການເມືອງຂອງໜ່ວຍພັກ ແລະ ທິດທາງແຜນການໃນຕໍ່ໜ້າ ແລະ ບົດສຳຫລວດການນຳພາຂອງຄະນະໜ່ວຍພັກຮາກຖານ ກວສຊ ຊຸດເກົ່າ; ພ້ອມນັ້ນ, ຜູ້ແທນສົມບູນຂອງກອງປະຊຸມຍັງໄດ້ສຸມໃສຄົ້ນຄວ້າຢ່າງເລິກເຊິ່ງໃນການນຳໃຊ້ສິດປະຊາທິປະໄຕຂອງຕົນ ປ່ອນບັດເລືອກຕັ້ງເອົາຄະນະໜ່ວຍພັກຮາກຖານ ກວສຊ ຊຸດໃໝ່ ບົນພື້ນຖານຫລັກການລວມສູນປະຊາທິປະໄຕ ທັງຖືກຕ້ອງສອດຄ່ອງກັບມາດຖານເງື່ອນໄຂທີ່ໄດ້ກຳນົດໄວ້ ເຊິ່ງມີຜູ້ສະໝັກຮັບເລືອກຕັ້ງ 7 ສະຫາຍ ຍິງ 1 ສະຫາຍ, ເລືອກໄດ້ 5 ສະຫາຍ ແລະ ກອງປະຊຸມຄັ້ງປະຖົມມະລືກຂອງໜ່ວຍພັກຮາກຖານ ກວສຊ ຊຸດທີ II ເລືອກໄດ້ ຄື: ສະຫາຍ ສຸບັນ ສະວະບຸດ ເປັນເລຂາ, ສະຫາຍ ຄຳສິງ ໄຊສົມແພງ ເປັນຮອງເລຂາ, ສະຫາຍ ວຽງແກ້ວ ວັນນະຈັກ ເປັນກຳມະການ ທັງເປັນປະທານກວດກາ, ສະຫາຍ ໂພໄຊ ເພັດພູທອນ ເປັນກຳມະການ ທັງເປັນຮອງປະທານກວດກາ, ສະຫາຍ ຕູ້ຊົງ ບົວສີ ຕົງສື ເປັນ ເປັນກຳມະການ, ສະຫາຍ ນາງ ເສົາວະພາ ພົນຈັນເຮືອງ ເປັນກໍາມະການກວດກາພັກ. ພ້ອມນັ້ນ, ກອງປະຊຸມຍັງໄດ້ເລືອກຕັ້ງເອົາຜູ້ແທນສົມບູນ, ສຳຮອງຂອງໜ່ວຍພັກຮາກຖານ ເພື່ອເຂົ້າຮ່ວມກອງປະຊຸມໃຫຍ່ ຄັ້ງທີ IV ຂອງອົງຄະນະພັກສະພາແຫ່ງຊາດ ທັງໝົດ 14 ສະຫາຍ.
ໃນໂອກາດນີ້, ສະຫາຍ ປອ. ໄຊສົມພອນ ພົມວິຫານ ໄດ້ມີຄໍາເຫັນໂອ້ລົມ ເຊິ່ງທ່ານໄດ້ສະແດງຄວາມຍ້ອງຍໍຊົມເຊີຍຕໍ່ການນໍາພາ-ຊີ້ນຳ ຂອງຄະນະໜ່ວຍພັກຮາກຖານຊຸດເກົ່າ ທີ່ໄດ້ນຳພາ-ຊີ້ນຳສະມາຊິກພັກ, ພະນັກງານ-ລັດຖະກອນໃນການເຄື່ອນໄຫວປະຕິບັດໜ້າທີ່ຂອງຕົນ ແລະ ຍາດໄດ້ຜົນສຳເລັດຫລາຍດ້ານ. ພ້ອມກັນນັ້ນ, ສະຫາຍຍັງໄດ້ສະແດງຄວາມເປັນຫວ່ງເປັນໃຍຕໍ່ດ້ານອ່ອນ, ຂໍ້ຄົງຄ້າງຜ່ານມາ ທັງໄດ້ຮຽກຮ້ອງໃຫ້ຄະນະໜ່ວຍພັກຊຸດໃໝ່ ກໍຄືບັນດາສະຫາຍສະມາຊິກພັກ ຈົ່ງໄດ້ສືບຕໍ່ຄົ້ນຄວ້າ, ປັບປຸງແກ້ໄຂຕໍ່ຂໍ້ຄົງຄ້າງຕ່າງໆ ພ້ອມທັງຜັນຂະຫຍາຍມະຕິກອງປະຊຸມໃຫຍ່ຂອງຕົນ ເປັນແຜນການອັນລະອຽດ, ເພີ່ມທະວີຄວາມຮັບຜິດຊອບໃນການນໍາພາ-ຊີ້ນໍາ, ແບ່ງງານ, ແບ່ງຄວາມຮັບຜິດຊອບພາຍໃນຄະນະນ່ວຍພັກ ກໍຄືສະມາຊິກພັກ ໃນການຈັດຕັ້ງປະຕິບັດໃຫ້ມີຄຸນນະພາບ ແລະ ມີຜົນສຳເລັດສູງ.
(ອານຸສອນ ພູມມີທອນ)